ส่งเสริมการท่องเที่ยวอุทยานแห่งชาติทะเลบัน จังหวัดสตูล
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา พร้อมคณะ มอบนโยบายด้านการท่องเที่ยวให้แก่เจ้าหน้าที่และส่วนราชการ เพื่อส่งเสริมการท่องเที่ยวจังหวัดสตูล ที่บริเวณริมบึงอุทยานแห่งชาติทะเลบัน ตำบลวังประจัน อำเภอควนโดน จังหวัดสตูล โดยมีนายเอกรัฐ หลีเส็น ผู้ว่าราชการจังหวัดสตูล นายยงยุทธ นาควิโรจน์ ผู้อำนวยการสำนักงานทรัพยากรธรรมชาติและสิ่งแวดล้อมจังหวัดสตูล นายสุวรรณ อินฟั่น หัวหน้าอุทยานแห่งชาติทะเลบัน และหัวหน้าส่วน ผู้แทนส่วนราชการร่วมให้การต้อนรับรัฐมนตรีว่าการกระทรวงการท่องเที่ยวและกีฬา กล่าวว่า อุทยานแห่งชาติทะเลบัน เป็นอุทยานที่สำคัญอีกแห่งของจังหวัดสตูล เป็นสถานที่ท่องเที่ยวที่มีความอุดมสมบูรณ์ของประเทศไทย อีกทั้งยังเป็นสถานที่ที่อยู่ใกล้ด่านชายแดนไทย-มาเลเซีย ซึ่งหวังเป็นอย่างยิ่งว่าเมื่อมีการเปิดด่านพรมแดนให้นักท่องเที่ยวจากประเทศมาเลเซียเดินทางเข้ามาได้แล้ว อุทยานแห่งชาติทะเลบันจะเป็นอีกสถานที่ที่นักท่องเที่ยวจะเดินทางมาท่องเที่ยว รัฐมนตรีว่าการกระทรวงการท่องเที่ยวและกีฬา ร่วมถ่ายภาพบริเวณริมบึงทะเลบัน จุดเช็คอินสำคัญเพื่อประชาสัมพันธ์อุทยานฯ จากนั้นร่วมปลูกต้นหมากพลูตั๊กแตนซึ่งเป็นต้นไม้ประจำจังหวัดสตูล เยี่ยมอุทยานแห่งชาติทะเลบัน และร่วมบำรุงรักษาต้นไม้ทรงปลูก สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เนื่องในวันคล้ายวันพระราชสมภพ วันที่ 2 เมษายนของทุกปี